《北山杂诗十首 其十》
宋代·苏过

山月半轮出，寒光射天明。微云扫何处，万籁沉无声。

褰衣步东岭，仿佛游化城。下视寰宇间，醯鸡等营营。

余幼好奇服，簪组鸿毛轻。羽人傥招我，携手云间行。

作者简介：（1072—1124）眉州眉山人，字叔党，号斜川居士。苏轼子。以荫任右承务郎。轼帅定武、谪岭南，唯过随行奉侍。徽宗建中靖国元年，轼卒，葬汝州郏城小峨眉山，遂家颍昌小斜川，因以为号。历监太原府税，知郾城县，晚年权通判中山府。能文，善书画，人称“小坡”。有《斜川集》。